Tõepoolest, ka abortide esmane legaliseerimine ise Euroopas ja Ameerikas, mitte ainult vastavate seaduste alalhoidmine, oli  järeleandmine kontratseptiivide üha laiema kasutuselevõtu tagajärjel kujunenud nn "vajadusele". Sisuline loogika töötas järgmiselt. Kontratseptiivide kasutuselevõtt muutis oluliselt "vabamaks" seksuaalsuhted ja see, millest "vabaneti", oli kartus raseduse, uue elu ees. Kiiresti kasvas abieluväliste ja abielueelsete seksuaalsuhete arv ning kahanes abiellumus. Rasestumisvastaste vahendite endi omaduste või nende kasutamise ebakorrektsuse tõttu kasvas oluliselt ka "ootamatute" rasestumiste arv, millest enamik osutusid  muidugi soovimatuteks. Nii kasvas nõudmine "aborditeenuse" järele, mis läänemaailmas seksuaalrevolutsiooni ajal riburada pidi ka seadustati. (Vahemärkus seksuaalrevolutsiooni kohta: nagu kõik teavad algas seksuaalrevolutsioon 60ndatel aastatel, aga vähesed annavad enesele aru, et see ei alanud mitte möödunud vaid ülemöödunud sajandi 60tel seoses kummi leiutamisega ja kondoomide kasutuselevõtuga. 1960ndatel jõudis seoses hormonaalsete kontratseptiivide kasutuselevõtuga kätte selle revolutsiooni uus  aktiviseerumine ja väljumine igasuguse kontrolli alt.)